יהושע בר און

יהושע בר-און (31 במאי 1949 – 24 באוגוסט 1977) היה קצין שריון בצה"ל בדרגת סגן אלוף. על מעשיו כמפקד פלוגה ח' בגדוד 409 של חטיבה 600 במלחמת יום הכיפורים עוטר בעיטור המופת.

ביוגרפיה 
בר-און נולד ב-31 במאי 1949 בנהלל לחיה ולאורי בר-און. התחנך במחזור י"ג של הפנימייה הצבאית לפיקוד שליד בית הספר הריאלי בחיפה. באוגוסט 1967 התגייס לצה"ל ולאחר קורס מפקדי טנקים וקורס קציני שריון שובץ כמפקד מחלקה בקורס מפקדי טנקים. בשנת 1972 סיים את שירותו הסדיר בתפקיד מפקד פלוגת טנקים.

לאחר שחרורו החל ללמוד גאולוגיה באוניברסיטה העברית בירושלים.

עם פרוץ מלחמת יום הכיפורים התייצב בר-און בשדה תימן וחבר לחטיבה 600. בר-און שימש כמ"פ ח' בגדוד 409. ב-9 באוקטובר נפגע הטנק עליו פיקד מטיל נגד טנקים, ובר-און נפגע. על אף פגיעתו חזר אל הטנק, פינה את אנשי הצוות ולאחר מכן חבר לטנק אחר והמשיך לפקד על הפלוגה. ב-18 באוקטובר, במהלך קרב החווה הסינית, נפגעו ארבעה מטנקי הפלוגה. בר-און ארגן את חילוץ הטנקים, וכאשר נודע לו שאחד החיילים נעדר רץ אל תוך שדה מוקשים על מנת לחלצו. על מעשים אלו הוענק לו לאחר המלחמה עיטור המופת.

באפריל 1974 שוחרר בר-און משירות מילואים וחזר ללימודים. בסוף שנת 1976 השתתף בקורס מפקדי גדודים וחזר לשרת בקבע כמפקד גדוד.

ב-24 באוגוסט 1977 נהרג בר-און בתאונת דרכים בכביש נח"ל ים-רפידים. הוא הובא למנוחות בבית הקברות הצבאי בבאר טוביה.

קישורים חיצוניים

הערות שוליים 

מעוטרי עיטור המופת במלחמת יום הכיפורים
בוגרי הפנימייה הצבאית לפיקוד חיפה
חללי צה"ל
ישראלים שנולדו ב-1949
ישראלים שנפטרו ב-1977